Ούτε που... ίδρωσε η ΑΕΚ!



Χωρίς να φορτσάρει ιδιαίτερα, η ομάδα του Μάσιμο Καρέρα επικράτησε με το εμφατικό 4-0 του Παναιτωλικού και προκρίθηκε για πέμπτη διαδοχική χρονιά στα ημιτελικά του Κυπέλλου Ελλάδας. «Σβηστά» έπαιξαν οι γηπεδούχοι που εκμεταλλεύτηκαν την κακή αμυντική συμπεριφορά των φιλοξενούμενων και όντας ουσιαστικοί, έφτασαν σε μία ευρεία νίκη.



Επέστρεψε με γκολάρα στην «κιτρινόμαυρη» ενδεκάδα ο Ολιβέιρα (7’), με τον Κρίστισιτς να σκοράρει και αυτός (36’) μετά από ωραία ομαδική συνεργασία και ασίστ του Μάνταλου. Σκόραρε για δεύτερο σερί ματς ο Αλμπάνης (79’), με τον Λιβάγια να βάζει και αυτός το όνομά του στον πίνακα των σκόρερ (88’ πέν.), διαμορφώνοντας το τελικό 4-0.



Φουλ ακίνδυνος ο Παναιτωλικός, με τον Μάκη Χάβο να κάνει ροτέισον και να δίνει ευκαιρίες σε ορισμένους παίκτες. Ωστόσο, η πορεία του στο Κύπελλο κρίνεται ικανοποιητική και άπαντες βλέπουν μπροστά τους τον «τελικό» με τον Πανιώνιο στο Αγρίνιο για το πρωτάθλημα.



Έτσι ξεκίνησαν



Με 4-3-3 παρέταξε την ΑΕΚ ο Μάσιμο Καρέρα, επιλέγοντας τριπλέτα... φωτιά στην επίθεση! Ο Τσιντώτας ήταν κάτω από τα δοκάρια, με τους Μπακάκη, Βράνιες, Σβάρνα και Λόπες στην τετράδα της άμυνας. Σιμόες, Κρίστισιτς και Μάνταλος στον άξονα, με τον τελευταίο να έχει πιο ελεύθερο ρόλο, με τους Λιβάγια και Αραούχο να βρίσκονται στα «φτερά» και να πλαισιώνουν τον Ολιβέιρα στην «καυτή» επιθετική τριπλέτα!



Ίδια διάταξη και από τον Μάκη Χάβο για τον Παναιτωλικό. Στην υπεράσπιση της εστίας ήταν ο Κνετ, ενώ οι Σίεστεντ, Μαρσιάλ, Μαλής, Κέβιν ήταν η αμυντική τετράδα. Τσιγγάρας, Ταχάρ και Μιμίτο στον άξονα, με τους Φυτόπουλο και Ντουάρτε να παίζουν στο πλάι του Μπαΐροβιτς.



Το ματς



Η κυνική ΑΕΚ του Μάσιμο Καρέρα έκανε την εμφάνισή της για ακόμη ένα παιχνίδι. Στην πρώτη τους τελική στο ματς, οι «κιτρινόμαυροι» ευτύχισαν να προηγηθούν και έδιωξαν το άγχος από πάνω τους. Ήταν το 7ο λεπτό όταν ο Λόπες έκανε τη σέντρα από τα αριστερά, με τον Κέβιν να μην διώχνει καλά και τον Ολιβέιρα να πιάνει ωραίο μονοκόμματο σουτ μέσα από την περιοχή, στέλνοντας την μπάλα εκεί που δεν μπορούσε να το... βγάλει ο Κνετ!



Η ΑΕΚ είχε βρει το γρήγορο γκολ και διαχειριζόταν άψογα το προβάδισμά της, ο Παναιτωλικός «φοβόταν» να ξεμυτήσει και τα πράγματα έδειχναν αρκετά εύκολα για τους γηπεδούχους. Έγιναν ακόμη ευκολότερα και ουσιαστικά «κλείδωσαν» από νωρίς την πρόκριση όταν στο 36ο λεπτό «χτύπησαν» ξανά για το 2-0. Οι «κιτρινόμαυροι» κυκλοφόρησαν ωραία την μπάλα, ο Αραούχο έδωσε στον Μάνταλο που έφυγε από κανονική θέση, ντρίμπλαρε δύο αντιπάλους και γύρισε την κατάλληλη στιγμή στον επερχόμενο Κρίστισιτς, ο οποίος σκόραρε σε κενή εστία, δίνοντας αέρα δύο τερμάτων στην ομάδα του.



Τα πράγματα είχαν γίνει πλέον πολύ απλά για τους γηπεδούχους. Χωρίς να φορτσάρουν, παίζοντας «σβηστά» και έχοντας ουσία στο παιχνίδι τους, οι παίκτες του Μάσιμο Καρέρα είχαν πάρει αυτό που έψαχναν και καλούνταν να το διαχειριστούν στο δεύτερο μέρος. Πράγμα που συνέβη και μάλιστα εύκολα. Παρότι ο Παναιτωλικός ήταν ένα «κλικ» πιο απειλητικός και είχε δύο καλές φάσεις με τους Ντουάρτε και Ρόσα, ο Τσινώτας είχε καλές αντιδράσεις και κράτησε το μηδέν παθητικό. Ο εξαιρετικός Λόπες δεν κατάφερε σε δύο πανομοιότυπες φάσεις να σκοράρει, έχοντας ένα σουτ εντός και ένα εκτός εστίας αλλά στο τελευταίο τέταρτο οι συμπαίκτες του δεν τον... μιμήθηκαν στα τελειώματά τους και βρήκαν δύο ακόμη γκολ.



Αρχικά, στο 78ο λεπτό ο Αραούχο κινήθηκε πανέξυπνα και έκλεψε την μπάλα από τον Σίεστεντ, ο οποίος θέλησε να την καλύψει για να βγει άουτ αλλά δεν είχε υπολογίσει σωστά. Ο Αργεντινός έκανε το γύρισμα μέσα την περιοχή που πέρασε από την «τρύπια» άμυνα του Παναιτωλικού και ο Αλμπάνης έσπρωξε την μπάλα στα δίχτυα σε κενή εστία, γράφοντας το 3-0 και σκοράροντας για δεύτερο διαδοχικό παιχνίδι μετά από αυτό με τον Άρη στο πρωτάθλημα. Το κερασάκι στην τούρτα έβαλε ο Λιβάγια στο 88’ με εκτέλεση πέναλτι, το οποίο είχε κερδίσει ένα λεπτό νωρίτερα ο ίδιος από τον Κνετ (4-0).



ΑΕΚ (Μάσιμο Καρέρα): Τσιντώτας, Μπακάκης, Βράνιες, Σβάρνας, Λόπες, Σιμόες, Κρίστισιτς, Μάνταλος (71’ Σιμάνσκι), Αραούχο (79’ Οικονόμου), Ολιβέιρα (60’ Αλμπάνης), Λιβάγια.



Παναιτωλικός (Μάκης Χάβος): Κνετ, Μαρσιάλ, Μαλής, Σίεστεντ, Κέβιν, Τσιγγάρας, Ταχάρ (72’ Άλβαρες), Μιμίτο, Ντουάρτε, Φυτόπουλος (63’ Ρόσα), Μπαΐροβιτς (68’ Μουνιέ).